text: Bilist dræbt i sammenstød med parkeret sættevogn
  23 september 2019 kl. 04.03
  En person blev søndag fundet død i en udbrændt personbil under en sættevogn, oplyser Sydøstjyllands Politi.
  En person er søndag middag omkommet i et sammenstød mellem en personbil og en parkeret sættevogn i Vejle.
  Det oplyser vagtchef ved Sydøstjyllands Politi Torben Møller tidligt mandag morgen.
  Politiet fik anmeldelsen om ulykken, der fandt sted på Sysselvej, søndag klokken 12.03.
  - Under den udbrændte sættevogn konstaterer man en udbrændt personbil, hvori man finder en afdød person, siger Torben Møller.
  En bilinspektør blev kaldt til stedet, hvor vedkommende foretog undersøgelser.
  Politiet afventer tidligt mandag morgen svar på en række undersøgelser.
  - Den afdøde er ikke endeligt identificeret, hvorfor politiet ikke ønsker at oplyse yderligere om afdøde, siger Torben Møller.
   - Der er foretaget underretning af de formodede pårørende, tilføjer han.
  Vagtchefen oplyser til TV SYD, at politiet behandler sagen som et færdselsuheld.
  